b'\n_START_ARTICLE_\nJoseph and the Amazing Technicolor Dreamcoat\n_START_PARAGRAPH_\nMusicalen Joseph and the Amazing Technicolor Dreamcoat indikerer starten p\xc3\xa5 samarbejdet mellem komponist Andrew Lloyd Webber og forfatter Tim Rice, som sammen ogs\xc3\xa5 lavede andre store succeser som Jesus Christ Superstar og Evita. _NEWLINE_I 1965 ledte Andrew Lloyd Webber efter en tekstforfatter til sine sange og da han modtog et brev fra en vis Timothy Rice, blev det begyndelsen til et langt samarbejde. Et par \xc3\xa5r gik uden at nogen tog s\xc3\xa6rlig notits af deres arbejde. _NEWLINE_I 1967 blev Andrew Lloyd Webber bedt af Allan Doggett, chef for musikafdelingen p\xc3\xa5 St Paul\'s Junior School, om at komponere en "pop-cantata" som koret kunne synge til deres terminsafslutning._NEWLINE_Tim Rice foreslog den bibelske fort\xc3\xa6lling om dr\xc3\xb8mmetyderen Josef som et muligt forl\xc3\xa6g til musikforestillingen. Webbers musikalske fortolkning blev ganske utraditionel \xe2\x80\x93 pop, rock, calypso og country \xc2\xb4n western blandede sig med hinanden og dannede, med Rice\'s vittige tekster, en farvestr\xc3\xa5lende musikalsk palet. _NEWLINE_Da stykket/musicallen blev fremf\xc3\xb8rt varede det kun 15 minutter. _NEWLINE_Publikum var begejstrede for det lille show med den lange titel, men selvom flere teateranmeldere roste den, udeblev tilbuddene fra de professionelle teatre. Webber og Rice gik i gang med et nyt projekt, endnu en gang med et bibelsk forl\xc3\xa6g, nemlig selveste Jesus i Jesus Christ Superstar. _NEWLINE_De forsatte dog arbejdet p\xc3\xa5 Joseph and the Amazing Technicolor Dreamcoat som i 1970\'erne blev skrevet om og sat op p\xc3\xa5 Broadway. Forestillingen blev en k\xc3\xa6mpe succes \xe2\x80\x93 ligesom Jesus Christ Superstar \xe2\x80\x93 og kom til at spille p\xc3\xa5 hele to teatre i Londons West End._NEWLINE_Senere er Joseph and the Amazing Technicolor Dreamcoat blevet indspillet som film og har haft flere store stjerner i titelrollen, deriblandt Donny Osmond og 80\'er-ikonet Jason Donovan. _NEWLINE_I 2003 vendte den tilbage til Londons West End, for atter at tr\xc3\xa6kke fulde huse.\n_START_SECTION_\nHistorien\n_START_PARAGRAPH_\nHistorien bygger over fort\xc3\xa6llingen fra Det gamle Testamente om Joseph, patriarken Jakobs yndlingss\xc3\xb8n (p\xc3\xa5 dansk: Josef s\xc3\xb8n af Jakob), som s\xc3\xa6lges til Egypten af sine misundelig br\xc3\xb8dre, i Egypten bliver en stor mand p\xc3\xa5 grund af sine evner som dr\xc3\xb8mmetyder og senere redder sin familie fra hungersn\xc3\xb8d.'